Vrou dood in huis gevind[OPVOLG] ŉ Man is Dinsdag in hegtenis geneem in verband met die moord op ŉ vrou wie se liggaam Maandagoggend in haar huis in Pringlebaai in die Wes-Kaap gevind is. Lees die opvolgberig hier. Argieffoto: Kent Williamson ŉ 53-jarige vrou van Pringlebaai in die Wes-Kaap is Maandagoggend dood in haar huis gevind. Sinathi Joni, woordvoerder van die polisie, het aan Maroela Media gesê die vrou se liggaam is tussen 08:00 en 13:10 in die huis aangetref. Joni het nie bevestig wat die oorsaak van die vrou se dood was nie, maar het gesê ŉ saak van moord word ondersoek. Volgens inligting op sosiale media is die vrou vermoedelik tydens ŉ huisbraak vermoor. Daar word beweer dat die huis binne “omgekeer is” en haar voertuig vermis word. Joni het nie gereageer op ŉ skriftelike navraag oor of daar enige waarheid in hierdie bewerings steek nie. “Die omstandighede rakende die voorval word ondersoek,” het Joni gesê. Niemand is nog in hegtenis geneem nie. Die naam van die oorledene is nog nie bekendgemaak nie.